Magistraţii au respins, sâmbătă, propunerea de arestare preventivă a fostului prefect al judeţului Gorj Dan Ilie Morega şi au decis plasarea în arest la domiciliu. Sentinţa instanţei poate fi contestată.
"(...) respinge propunerea Parchetului de pe lângă Judecătoria Sectorului 1 Bucureşti, vizând înlocuirea măsurii controlului judiciar cu măsura arestării preventive, cu privire la inculpatul Morega Dan-Ilie, ca nefondată", este decizia promunţată, sâmbătă, de magistraţii de la Judecătoria Sector 1 Bucureşti.
De asemenea, magistraţii au înlocuit măsura controlului judiciar, dispusă prin ordonanţa nr. 2404/160/P/2024, din data de 13.03.2024, a Parchetului de pe lângă Judecătoria Sectorului 1 Bucureşti cu măsura arestului la domiciliu, pe o perioadă de 30 de zile, de la data rămânerii definitive a prezentei decizii.
"(...) impune inculpatului obligaţia de a nu părăsi domiciliul ..., fără permisiunea organului judiciar care a dispus măsura sau în faţa căruia se află cauza. În baza art. 221 alin. 2 lit. a) C.proc.pen., pe durata arestului la domiciliu, inculpatul are obligaţia să se prezinte la organul de urmărire penală, judecătorul de drepturi şi libertăţi, judecătorul de cameră preliminară sau la instanţa de judecată ori de câte ori este chemat", au mai decis magistraţii.
Morega are şi alte obligaţii prin decizia instanţei, respectiv:
- să poarte permanent un dispozitiv electronic de supraveghere;
- să se supună măsurilor de control, îngrijire sau tratament medical în scopul tratării afecţiunilor cu care a fost diagnosticat;
- să nu conducă vehicule pe drumurile publice.
Decizia poate fi contestată în termen de 48 de ore de la comunicare.
Poliţiştii din Gorj au deschis o anchetă, după ce Dan Ilie Morega a lovit, vineri, o jurnalistă.
Femeia agresată este jurnalistă Digi 24. Ea a mers la biroul lui Dan Ilie Morega pentru a obţine o declaraţie de la fostul prefect, iar bărbatul a lovit-o şi a dat-o afară din clădire. La scurt timp după acest incident, Morega i-a ameninţat pe jurnalişti că "vor răspunde toţi penal".
Dan Ilie Morega s-a ales cu un nou dosar penal după ce a condus o maşină pe o stradă din Târgu Jiu şi a lovit un autoturism. Nu au fost persoane rănite în urma acestui eveniment.
În ultima perioadă, Dan Ilie Morega, care are permisul retras din motive medicale, a fost depistat de mai multe ori la volan deşi nu mai are permis de conducere, de patru ori în judeţul Gorj, o dată în judeţul Mehedinţi şi o dată în Bucureşti.
Cel mai recent astfel de incident a avut loc în 13 martie, în Bucureşti, Dan Ilie Morega fiind cercetat sub control judiciar după ce a condus o maşină deşi avea permisul retras pe motive medicale, iar el are interdicţia de a mai conduce vehicule pe drumurile publice.
La sfârşitul lunii februarie, el a fost internat în secţia de Psihiatrie pentru realizarea unei expertize care să stabilească dacă mai poate conduce vehicule, acesta având interdicţie de a mai conduce timp de 6 luni, timp în care va urma un tratament.
"Nu le iau, dar după o lună vă asigur că o să conduc", afirma Morega după externare, referindu-se la medicamente.
În plus, doctorii i-au recomandat - în fişa de externare - să fie permanent însoţit de o persoană, să continue tratamentul şi periodic sa fie evaluat psihiatric, conform stirileprotv.ro.